Cuneiform Tablet CCT 3 8b (BM 113315)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na a-šùr-i-dí qí-bi-ma um-ma a-šùr-na-da-ma a-bi₄ a-ta be-li a-ta-ma 1 ma-na KÙ.BABBAR ša kur-ub-IŠTAR ub-lá-ku-ni ù mì-ma lu-qú-tim ša ì-lí-a-lúm ú-šé-bi₄-lá-ku-ni i-na pá-ni-im-ma áb-kà-ma lu-qú-tum a-na ba-ra-im li-ik-šu-da-ma i-na ḫa-ra-nim lá-am-ḫu-ur-ší-ma a-na-kam li-ší-me-ma be-el qí-ip-tí-a ba-áb ḫa-ra-ni-a ša qá-ta-tim lá e-ri-ší-ma lá a-ba-áš šu-ma lu-qú-tum lá uṣ-a-ma a-na-kam lá i-šé-me ma-nu-um ša a-na ma-li-šu KÙ.BABBAR qá-ta-tí-a il₅-ta-pu-tù um-ma šu-nu-ma a-na ṣé-er a-bi₄-kà ta-lá-ak a-bu-um ki-i šu-mì-šu <big_gap> lu i-de₈ ma-num dam-qá-ni-ku-um a-na KÙ.BABBAR ma-aḫ-ri-kà na-dí-ma a-na-kam TÚG.ḪI.A a-na qá-tí-kà ù qá-tí-a KÙ.BABBAR ú-ša-qal-ma ke-na ak-ki-tim áš-ta-na ba am ma-am ù da-tám ki-a-ma ú-ša-qal šu-ma ku-a-am lá tù-šé-ba-lam₅ KÙ.BABBAR ša qí-ip-tí-a ù na-ak-ra-am ša a-šùr-ta-ak-lá-ku ú-šé-bi₄-lá-ku-ni lu-qú-tám za-ki-a-ma áb-kà-ma a-na-kam li-šé-me-ma ba-áb ḫa-ra-ni-a be-el qí-ip-tí-a lá i kà-le-e-ma lá a-ḫa-li-iq